Az ötödik Stáció: cirénei Simon viszi Jézus keresztjét.

Máté evangéliuma szerint csak annyit tudunk: egy cirénei embert, akit Simonnak hívtak, és a földjéről jött,  a katonák megragadták, és kényszerítették, hogy vigye a keresztet. Később, Szt. Pál leveléből és Márk evangéliumából tudhatjuk, hogy fiai Alexander és Rufusz apjukat követték a hitben, Pál pedig köszönetet mond Simon feleségének. De mi történt a keresztúton?

Egy ember, aki a földjéről jött. Kötelességtudó, tisztességes ember, aki a napnak már ebben a korai szakában a földjéről jön vissza, munkája végeztével, megfáradva. Elvégezte teendőit, hogy fenntartsa családját, biztosítsa szeretteinek a megélhetést, és a törvények szerint adakozzon a rászorulóknak.

A földjéről jött, nem vett részt Jézus elítéltetésében, és az ahhoz kapcsolódó – mai szóval élve – tömegdemonstrációban. Megpróbált elhatárolódni az eseményektől, valami miatt mégis a keresztút mellett tér haza.  Amikor a római katonák kényszerítik, ma úgy mondanánk, karhatalmi intézkedés történt,  a római jogi szabályozás szerint ugyanis egy mérföldig kötelezhették a kereszt vitelére.

Miért mégis őt választották, hisz jelentős tömeg gyűlt össze a keresztút mentén. Valami, vagy valaki mégis odahívta a közelbe, és talán a katonák igazságtalan térfája akart lenni, hogy pont egy „kívülállót” szemeltek ki.  Simon, aki kénytelen volt hirtelen középpontjába kerülni az eseményeknek, kínosan érezhette magát, főként a feladat miatt: vinni a keresztet, valaki más keresztjét, egy elítélt keresztjét. Fizikailag nem okozhatott volna gondot, de ennek a keresztnek nem a fizikai súlya volt a nehéz!  És amikor lehajolt, hogy felvegye a terhet, bizonnyal összeakadt a szeme Jézuséval, az út porába rogyott, megtépázott, ziháló Jézuséval. Felvette a keresztet, vitte, és egy idő után már a kereszt vitte őt.

Ne féljünk felvenni a keresztet, a mások keresztjét, és érezzük meg a megragadást és kényszerítést, mert az Istentől jön. Ha másokért, a családunkért, gyermekeinkért teszünk, imádkozunk,  ugyanígy vihetjük a keresztet,  Jézusnak segítve.